1. JILQA' l-ħames Rapport tal-Kummissjoni dwar ir-Rapport dwar il-Mekkaniżmu ta' Twissija (AMR) li jimmarka l-punt ta' tluq tal-Proċedura ta' Żbilanċ Makroekonomiku (MIP) fil-kuntest tas-Semestru Ewropew 2016. 2. JIKKONDIVIDI B'MOD ĠENERALI l-analiżi orizzontali tal-Kummissjoni tal-aġġustament tal-iżbilanċi makroekonomiċi fl-UE u fiż-żona tal-euro. JILQA' l-progress kontinwu miksub mill-Istati Membri fil-korrezzjoni tal-iżbilanċi esterni u interni tagħhom, li b'hekk jikkontribwixxu għall-bilanċ mill-ġdid fl-UE u fiż-żona tal-euro. JINNOTA l-irkupru moderat u l-inflazzjoni baxxa, li jkomplu jkunu ta' piż fuq it-tnaqqis tal-iżbilanċi u fuq ir-riskji makroekonomiċi. JISSOTTOLINJA li għad fadal sfidi importanti u huwa meħtieġ aktar progress biex jiġu indirizzati l-iżbilanċi, b'mod partikolari l-livelli għoljin ta' dejn, qgħad għoli kif ukoll ix-xejriet ta' tnaqqis fit-tkabbir potenzjali u t-tkabbir tal-produttività. Fl-istess ħin, jippersistu l-bilanċi favorevoli fil-kontijiet kurrenti f'xi Stati Membri bi ħtiġijiet relattivament baxxi ta' tnaqqis fl-ingranaġġ u taħt xi ċirkostanzi jistgħu jindikaw żbilanċi kbar fit-tfaddil u l-investiment li jistħoqqilhom progress fl-azzjonijiet ta' politika. JINNOTA li l-ibbilanċjar mill-ġdid ta' defiċits għal pożizzjonijiet ta' bilanċ favorevoli f'ħafna pajjiżi b'bilanċi favorevoli persistenti u għoljin f'oħrajn implika aġġustament asimetriku li jwassal għal pożizzjoni ta' bilanċ favorevoli kbir u li qed jikber fiż-żona tal-euro kollha kemm hi li l-konsegwenzi tagħha jistħoqqilha aktar attenzjoni. B'mod ġenerali, JAQBEL dwar il-ħtieġa għal aktar sforzi ta' riforma deċiżiva biex jiġi promoss l-investiment u jinħall il-potenzjal għat-tkabbir. 3. JIEĦU NOTA li l-eżami analitiku ekonomiku bażiku ppreżentat mill-Kummissjoni fl-AMR identifika 18-il Stat Membru li għalihom hi ġġustifikata aktar analiżi permezz ta' analiżi fil-fond (IDRs), li abbażi tagħha jistgħu jiġu identifikati l-eżistenza jew il-persistenza ta' żbilanċi u n-natura ta' dawn l-iżbilanċi. JIRRIKONOXXI l-ħtieġa għal aktar analiżi tal-iżviluppi reċenti fis-16-il Stat Membru fejn is-sena li għaddiet ġew identifikati żbilanċi sabiex jiġi vvalutat jekk l-iżbilanċi humiex qed jonqsu, jippersistu jew jiggravaw, b'kont meħud tal-implimentazzjoni ta' miżuri rilevanti biex jingħelbu l-iżbilanċi, inklużi dawk rakkomandati qabel fil-kuntest tas-Semestru Ewropew. JIEĦU NOTA li l-Kummissjoni ser tħares lejn l-isfidi potenzjali f'żewġ Stati Membri addizzjonali aktar fil-fond. 4. Filwaqt li l-pajjiżi tal-programm mhumiex ivvalutati fl-MIP, peress li huma soġġetti għal sorveljanza mill-qrib taħt il-programm, JISSOTTOLINJA l-ħtieġa għas-sostenn, bħala parti mill-programmi ta' aġġustament tagħhom, tal-progress miksub s'issa fir-riformi mmirati lejn il-korrezzjoni tal-iżbilanċi identifikati tagħhom. JAQBEL mal-intenzjoni tal-Kummissjoni li tivvaluta s-sitwazzjoni ta' Ċipru wara l-ħruġ mistenni mill-programm ta' assistenza finanzjarja li għaddej f'Marzu 2016 u l-integrazzjoni fil-qafas ta' sorveljanza standard. JIKKUNSIDRA li din l-istess proċedura għandha tiġi segwita għal pajjiżi oħrajn tal-programm ladarba jlestu b'suċċess il-programmi ta' assistenza finanzjarja tagħhom. 5. JILQA' l-intenzjoni tal-Kummissjoni li tippubblika fi Frar l-analiżi fil-fond inkorporata fir-Rapporti tal-Pajjiżi, li jintegraw ukoll l-analiżi tal-Kummissjoni addizzjonali dwar kwistjonijiet strutturali oħra rilevanti għas-Semestru Ewropew. JISSOTTOLINJA l-ħtieġa li jkun hemm konċentrazzjoni fuq l-indirizzar tal-isfidi ewlenin bħal dejn għoli, tkabbir potenzjali baxx u qgħad għoli filwaqt li ssir distinzjoni ċara bejn l-isfidi tal-Istati Membri f'termini ta' tipi u gradi differenti ta' riskju u l-urġenza rispettiva li biha għandhom jiġu indirizzati sabiex tiġi żgurata azzjoni rapida biex jiġu indirizzati r-riskji ewlenin. JAQBEL li l-proċedura MIP għandha tintuża sal-potenzjal kollu tagħha, bil-parti korrettiva applikata fejn xieraq. 6. Minkejja l-importanza li jiġu indirizzati sfidi soċjali u tas-suq tax-xogħol, JESPRIMI DISPJAĊIR għall-inklużjoni mill-Kummissjoni ta' tliet indikaturi tal-impjieg addizzjonali għat-tabella ta' valutazzjoni minħabba l-ħtieġa li tiġi ppreservata l-effettività tat-tabella ta' valutazzjoni bħala mekkaniżmu ta' twissija bikrija u n-natura tal-MIP bħala proċedura stabbilita li tiffoka fuq l-identifikazzjoni, il-prevenzjoni u l-korrezzjoni tal-iżbilanċi makroekonomiċi. JISSOTTOLINJA li l-indikaturi soċjali u tas-suq tax-xogħol mhumiex rilevanti għall-identifikazzjoni ta' riskji makrofinanzjarji u l-iżviluppi f'dawn l-indikaturi ma jistgħux iwasslu għal passi fil-proċess MIP; JENFASIZZA l-ħtieġa li titkompla l-ħidma teknika bl-għan li jkomplu jitjiebu u jiġu żviluppati l-adegwatezza tat-tabella ta' valutazzjoni kif ukoll l-għodod analitiċi u l-oqfsa għall-valutazzjoni tal-iżviluppi u l-ixpruni wara l-ħolqien u t-tnaqqis tal-iżbilanċi bil-għan li jiġu rfinuti aktar l-analiżi u r-riżultati sottostanti. 7. JILQA' l-intenzjoni tal-Kummissjoni li tkompli ttejjeb l-implimentazzjoni tal-MIP, l-aktar permezz tal-pubblikazzjoni ta' kompendju, li ser jiġbor u jippreżenta l-informazzjoni rilevanti dwar l-implimentazzjoni tal-MIP f'post wieħed, permezz ta' stabbilizzazzjoni tal-kategorizzazzjoni tal-iżbilanċi tal-MIP u kjarifika tal-kriterji li jiggwidaw id-deċiżjonijiet tal-Kummissjoni dwar l-identifikazzjoni tal-iżbilanċi u l-implikazzjonijiet tagħhom għall-implimentazzjoni u r-rakkomandazzjonijiet tiegħu. JISSOTTOLINJA li t-trasparenza u l-prevedibbiltà tal-MIP huma essenzjali biex tiġi żgurata s-sjieda tal-proċedura tal-Istati Membri, li hija ċentrali għall-effettività tal-MIP. 8. JILQA' d-diskussjonijiet dwar il-progress tar-riformi rakkomandati bħala parti mill-MIP għall-Kroazja, il-Bulgarija, Franza, u l-Italja li huma meqjusa li qegħdin f'sitwazzjoni ta' żbilanċ eċċessiv u għas-Slovenja, Spanja u l-Irlanda bi żbilanċi li jirrikjedu azzjoni deċiżiva u monitoraġġ speċifiku. JINNOTA li l-monitoraġġ speċifiku tal-Portugall ser isir kmieni fl-2016. JIRRIKONOXXI l-azzjonijiet ta' politika u reazzjonijiet meħuda biex jiġu indirizzati l-iżbilanċi identifikati. Fl-istess ħin JISSOTTOLINJA li għad fadal sfidi sinifikanti u jinħtieġ li jitwettqu riformi addizzjonali u jiġu kkumplimentati b'aktar monitoraġġ tal-implimentazzjoni tar-riforma biex tiġi żgurata korrezzjoni fit-tul tal-iżbilanċi. 9. Fl-aħħar nett, JISTIEDEN lill-Istati Membri jindirizzaw b'mod ambizzjuż u konkret il-kwistjonijiet identifikati fil-qafas tal-MIP. Ara l-paġna tal-laqgħa